v 1 Av Dávidi; ein sálmur. Foldin er Harrans og fylli hennar, heimurin og tey, ið heimin byggja. v 2 Tí hann hevur lagt hennar grundvøll í havið, yvir streymum hann hevur hana fest. v 3 Hvør torir ganga niðan á fjall Harrans, hvør torir standa á hans heilaga staði? v 4 Sá, ið sakleysar hevur hendur og hjarta reint, ikki hevur vent sínum huga at lygnum og ikki svør svikara eið. v 5 Hann skal av Harranum fáa signing og rættlæti frá sínum frelsunnar Guði. v 6 Slík er tann ætt, ið leitar til Harrans og søkir ásjón Jákups Guðs. Sela. v 7 Hevjið tykkara høvur, borglið! Reisist tit avgomlu portur, at dýrdarinnar kongur kann koma! v 8 Hvør er hesin dýrdar kongur? Harrin, veldigur og sterkur, Harrin, sterkur í stríðum. v 9 Hevjið tykkara høvur, borglið! Reisist tit avgomlu portur, at dýrdarinnar kongur kann koma! v 10 Hvør er hann, hesin dýrdar kongur? Harri herskaranna. Hann er tað, ið er dýrdar kongur. Sela.